ROZHODNUTIE KOMISIE
zo 6. augusta 2008,
ktorým sa mení a dopĺňa dodatok B prílohy VII k Aktu o pristúpení Bulharska a Rumunska, pokiaľ ide o určité prevádzkarne v sektoroch mäsa, hydinového mäsa, rýb a mlieka a mliečnych výrobkov v Rumunsku
[oznámené pod číslom K(2008) 4144]
(Text s významom pre EHP)
(2008/720/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Bulharska a Rumunska, a najmä na jeho prílohu VII kapitolu 5 oddiel B pododdiel I písm. e),
keďže:
(1)
Nariadením Európskeho parlamentu a Rady (ES) č. 852/2004 z 29. apríla 2004 o hygiene potravín (1) a nariadením Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (2), sa stanovujú určité štrukturálne požiadavky na prevádzkarne, ktoré patria do rozsahu pôsobnosti týchto nariadení.
(2)
V prílohe VII kapitole 5 oddiele B pododdiele I písm. a) k Aktu o pristúpení Bulharska a Rumunska sa ustanovuje, že určité štrukturálne požiadavky stanovené v týchto nariadeniach sa za určitých podmienok neuplatňujú do 31. decembra 2009 na prevádzkarne v Rumunsku uvedené v dodatku B prílohy VII k Aktu o pristúpení.
(3)
Pokiaľ sú tieto prevádzkarne v procese transformácie, výrobky pochádzajúce z nich by sa mali umiestňovať iba na domáci trh alebo používať na ďalšie spracovanie iba v rumunských prevádzkarňach, ktoré sú v procese transformácie.
(4)
Dodatok B prílohy VII k Aktu o pristúpení Bulharska a Rumunska sa zmenil a doplnil rozhodnutiami Komisie 2007/23/ES (3) a 2007/710/ES (4) a 2008/465/ES (5).
(5)
V Rumunsku určité prevádzkarne v sektoroch mäsa, hydinového mäsa, rýb a mlieka a mliečnych výrobkov ukončili svoj modernizačný proces a v súčasnosti sú v úplnom súlade s právnymi predpismi Spoločenstva. Okrem toho určité prevádzkarne ukončili svoju činnosť. Tieto prevádzkarne by sa preto mali vypustiť zo zoznamu prevádzkarní, ktoré sú v procese transformácie.
(6)
Dodatok B prílohy VII k Aktu o pristúpení Bulharska a Rumunska by sa preto mal zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prevádzkarne uvedené v prílohe k tomuto rozhodnutiu sa vypúšťajú z dodatku B prílohy VII k Aktu o pristúpení Bulharska a Rumunska.
Článok 2
Toto rozhodnutie je určené členským štátom.
V Bruseli 6. augusta 2008